Ongeluk op N3 eis 2Foto: Twitter via @trafficSA. ’n Reusekettingbotsing op die N3 by Van Reenens-Pas het twee mense dood gelaat en talle beseer. Zinhle Mngomezulu, provinsiale verkeerswoordvoerder van KwaZulu-Natal, het aan Maroela Media bevestig daar was agt voertuie betrokke by vanoggend se botsing. “Dit is vier vragmotors, drie minibusse en een sportnutsvoertuig wat by die botsing betrokke was. Sover ons kan aflei, was daar olie op die pad en twee vragmotors het gebots. Die res van die botsings was ’n kettingreaksie op die oorspronklike botsing,” het Mngomezulu gesê. Sy het bevestig dat daar twee sterftes en tien beserings aangemeld is. “Die beserings kan dalk meer of minder wees; ons is nog besig met die ondersoek.” Volgens haar is die nooddienste op die toneel tans besig om die toneel op te ruim en staan verkeer stil. Die N3-tolkonsessie het op Twitter motoriste gewaarsku om die area tussen Montrose Shell Ultra City en die Tugela Plaza te vermy. Volgens hulle staan die verkeer kilometers ver.